Димитър Якимов
Димитър Николов Якимов – Митата е бивш български футболист, нападател. Роден е на 12 август 1941 г. в село Шлегово, днес в Северна Македония. Заслужил майстор на спорта от 1965 г. Един от изявените български футболисти, с отлична техника, добри организаторски и реализаторски способности, коректен на терена. Най-успешният български футболист Христо Стоичков посочва Якимов като голямо вдъхновение в неговото детство. В своята кариера Якимов е защитавал цветовете на два клуба - Септември (София) и ЦСКА Септемврийско знаме.

През 2016 г. е член на надзорния съвет на ЦСКА.

Кариера

Септември 
Димитър Якимов е роден в кратовското село Шлегово, тогава в Царство България. Чичо му - Никола Якимов, го води в София като съвсем малък. Израства в столичния квартал Коньовица, където от малък рита топката от сутрин до вечер. По-късно е привлечен в школата на Септември (София), там първи треньор му е Серги Йоцов. На 17 години започва да играе в мъжкия отбор на Септември. През сезон 1959/60 с клубния си тим печели националната купа, а в „А“ група се класира на престижното пето място. По време на сезона записва на сметката си 21 мача и 10 гола.

ЦСКА 
През 1960 г. Якимов е привлечен в ЦДНА от наставника Крум Милев. Там остава до края на кариерата си през 1974 г. Един от най-почитаните играчи на българския футбол и на ЦСКА, понякога наричан „поетът на футбола“ за неговите дриблиращи умения. На клубно ниво, Якимов достигна полуфинал за КЕШ с ЦСКА през 1967 г. Шампион през 1961, 1962, 1966, 1969, 1971, 1972 и 1973 г., носител на купата през 1961, 1965, 1969, 1972, 1973 и 1974 г. с ЦСКА. Голмайстор на първенството през 1971 г. с 26 гола за ЦСКА. В „А“ група е изиграл 287 мача и е вкарал 141 гола. В евротурнирите за ЦСКА има 32 мача и 12 гола (24 мача с 8 гола в КЕШ и 8 мача с 6 гола в КНК). Има 67 мача и 9 гола за националния отбор. През 1966 и 1967 г. попада в идеалната единадесетица на света на изданието „World Soccer“.

Кариера му е прекратена преждевременно в началото на 70-те, въпреки че той нито е контузен, нито със западащи умения.

Национален отбор 
Европейски шампион за юноши-старша възраст през 1959 г. Якимов играе решаваща роля във вероятно най-важните победи на българския национален отбор през 60-те години. Той отбелязва победния гол за България в последния мач на квалификациите за Световно първенство срещу Франция, играна на неутрален терен в Италия през 1961 г., осигурявайки на България първо участие във финали на световно. Отново в Италия, четири години по-късно неговият прецизно дълъг пас преминава през цялата белгийска защита и достига до Георги Аспарухов на чиста позиция за да осигури друга голяма победа, която изпрати България на финалите на Световното първенство в Англия. Участва на СП в Чили през 1962 (в 1 мач), СП в Англия през 1966 (в 3 мача), СП в Мексико през 1970 (в 2 мача), както и на олимпиадата през 1960 г.

Треньор 
Като треньор е работил в Олимпик (Тетевен), в Берковица, 4 години в Кипър и в Кувейт.

Успехи

Отборни 
Септември (София)
 Купа на България (1): 1960

ЦСКА (София)
„А“ група (7): 1960/61, 1961/62, 1965/66, 1968/69, 1970/71, 1971/72, 1972/73
Купа на България (6): 1961, 1965, 1969, 1972, 1973, 1974

Индивидуални 
 Голмайстор на „А“ група (1): 1971 (26 гола)

Бележки 

Български футболисти
Български футболисти от Македония
Футболисти на ПФК ЦСКА (София)
Футболисти на Септември (София)
Български треньори по футбол
Хора от община Кратово
Български имигранти от Македония в София